CELEX: C2005/229/19
Language: et
Date: 2005-09-17 00:00:00
Title: Kohtuasi C-293/05: Euroopa Ühenduste Komisjoni 20. juuli 2005. aasta hagi Itaalia Vabariigi vastu

17.9.2005   
            
            
               ET
            
            
               Euroopa Liidu Teataja
            
            
               C 229/9
            
         Euroopa Ühenduste Komisjoni 20. juuli 2005. aasta hagi Itaalia Vabariigi vastu
   (Kohtuasi C-293/05)
   (2005/C 229/19)
   Kohtumenetluse keel: itaalia
   Euroopa Ühenduste Komisjon esitas 20. juulil 2005 Euroopa Ühenduste Kohtule hagi Itaalia Vabariigi vastu. Hageja esindajad on Sara Pardo Quintillan ja Donatella Recchia.
   Euroopa Ühenduste Komisjon palub Euroopa Kohtul:
   
               1)
            
            
               tuvastada, et kuna Itaalia Vabariik ei ole vastu võtnud meetmeid, et tagada, et Olona jõe valgalal asuva Vasese provintsi mitmest omavalitsusüksusest koosneva linnastu asulareoveed oleksid 31. detsembriks 1998 läbinud direktiivi 91/271/EMÜ (1) artiklis 4 ette nähtud biopuhastusest või sellega võrdväärsest puhastusest põhjalikuma puhastuse, siis on Itaalia Vabariik rikkunud sama direktiivi artikli 5 lõikest 2, millele viidatakse selle direktiivi artikli 5 lõikes 5, tulenevaid kohustusi;
            
         
               2)
            
            
               mõista kohtukulud välja Itaalia Vabariigilt.
            
         Õiguslikud alused ja peamised argumendid
   Komisjon ei vaidlusta seda, et tundlikuks alaks ei määratud valgala, mis vastab piirkonnale Lambro-Olona lõunapool, kuna selle kohta on juba eraldi rikkumismenetlus käimas. Siiski on see valgala üks osa piirkonnast Po valgalas, mis on ametlikult määratud tundlikuks alaks.
   Seega oleks Olona jõe valgalal asuva Varese provintsi linnastust pärit veed pidanud artikli 5 lõike 5 alusel, milles viidatakse artikli 5 lõikele 2, läbima 31. detsembriks 1998 põhjalikuma puhastuse kui biopuhastus.
   Kuigi see tähtaeg on möödunud, ei ole Varese piirkond endiselt varustatud puhastusjaamaga, mis tagaks, et selle linnastu reoveed puhastataks vastavalt direktiivi 91/271/EMÜ artikli 5 lõikes 2 ettenähtud korrale.
   
      (1)  Nõukogu 21. mai 1991. aasta direktiiv 91/271/EMÜ asulareovee puhastamise kohta, EÜT L 135, 30.5.1991, lk 40.